Fa re ne re bona taletso ya go nna teng kwa setlhopheng sa bobedi sa Sekolo sa Baebele sa Watchtower sa Gileate, re ne ra ipolelela ra re ‘Ba tshwanetse ba bo ba dirile phoso! Go tla jang gore ba laletse basimanyana ba babedi ba ba sa reng sepe ba ba tswang kwa Mississippi go tla sekolong seno?’ Re ne re akanya gore ba ne ba batla batho ba ba rutegileng, mme le fa go ntse jalo re ne ra ya. Go ne go na le baithuti ba le 100 mo setlhopheng seo, mme khoso ya teng e ne ya tsaya dikgwedi di le tlhano. Letsatsi la go aloga e ne e le ka January 31, 1944 mme re ne re lebeletse pele go ya go dira kwa tshimong e sele. Mme mo dinakong tseo, go dira makwalo a mosepele le di-visa go ne go tsaya nako e telele, ka gone, baithuti ba ne ba fiwa dikabelo tsa nakwana kwa United States. Morago ga go direla re le babulatsela ka nakwana kwa Alabama le Georgia, kgabagare nna le Bennett re ile ra amogela kabelo ya rona—Barbados, kwa West Indies.